Joakim Mæhle står foran en fodboldpause på syv til 10 dage, efter han er blevet opereret for blindtarmsbetændelse.

Den danske landsholdsspiller Joakim Mæhle fra Østervrå er lige nu indlagt på hospitalet. Her er han blevet opereret for blindtarmsbetændelse. Det bekræfter hans italienske klub Atalanta over for TV 2 SPORT. B.T. har været i kontakt med Mæhle, der ligeledes bekræfter oplysningerne om en operation, men han slår samtidig fast, at han har det fint og forventer at blive udskrevet senere onsdag. Fik det pludselig dårligt Som det oftest er tilfældet omkring blindtarmsproblemer, fik Mæhle det pludselig dårligt, og derfor blev han undersøgt på hospitalet. - Jeg kunne mærke, der var noget, der ikke var, som det skulle være. Men at det var blindtarmsbetændelse, vidste jeg ikke lige. Jeg fik ondt i maven, og så fik vi det undersøgt, siger Mæhle og nedtoner situationen: - Det tager ikke så lang tid at komme sig, siger lægerne, så det kunne jo være meget værre. Efter planen er Mæhle tilbage på fodboldbanen om godt en uge, hvor han så igen kan begynde at træne med i Atalanta. Den italienske klub møder torsdag aften tyske RB Leipzig i Europa League - en kamp du i øvrigt kan se på TV 2 SPORT X klokken 18.45. I seneste ligakamp mod Sassuolo sad Mæhle på bænken hele kampen, mens han fik 27 minutter på banen, da holdet tabte til Napoli i starten af april. Modsat på klubplan, hvor det har været småt med spilletid i 2022, spillede Mæhle hele landskampen, da Danmark senest mødte Serbien. Her formåede han ovenikøbet at komme på måltavlen, da han åbnede ballet i 3-0-sejren. Joakim Mæhle ser på papiret ud til igen at være i spil til kamptruppen for Atalanta, når klubben på udebane møder Venezia den 24. april.